[{"text_idx": "#000000", "text": "Gruffudd ab OwainOct 24, 20213 min read"}, {"text_idx": "#000002", "text": "Union flwyddyn yn o\u0302l, roedd hi\u2019n sefyllfa ddigon wahanol i\u2019r un sydd gennym ni eleni. Wedi hanner tymor o waith, roeddwn i\u2019n mynd i gael wythnos ychwanegol o wyliau cyfyngiedig fel rhan o glo dros dro\u2019r Llywodraeth."}, {"text_idx": "#000003", "text": "Bryd hynny, roedd nifer o sefydliadau o fewn y byd seiclo yn cynnal sesiynau cymdeithasol ar y meddalwedd seiclo rhithiol, Zwift; dyfodd yn hynod boblogaidd dros y clo mawr. Mi neidiais i ar y wagon, a chychwyn rhai fy hun - gan gynnal yn wythnosol dros y Gaeaf bob nos Fercher."}, {"text_idx": "#000004", "text": "Roedden nhw\u2019n llwyddiant ysgubol - yn fy llygaid i beth bynnag - ac yn llawer iawn mwy poblogaidd na\u2019r disgwyl. Rai wythnosau, roedd dros i ddeg ar hugain o seiclwyr Cymraeg eu hiaith yn ymuno. Cafwyd sgyrsiau difyr am bob pwnc dan haul, a chyfle i gysylltu a\u0302 seiclwyr o\u2019r newydd mewn cyfnod lle\u2019r oedd seiclo cymdeithasol yn y cnawd yn amhosib. Mi barodd y rhain drwy glo dechrau\u2019r flwyddyn hefyd, hyd nes oedd nifer o gyfyngiadau wedi eu llacio a bod modd ailgydio yn elfennau cymdeithasol y gamp eto."}, {"text_idx": "#000005", "text": "Felly, yn syml, reid gymdeithasol rithiol i Gymru gyfan (a thu hwnt o bryd i\u2019w gilydd) yn wythnosol."}, {"text_idx": "#000006", "text": "Bydd y sgwrsio a\u2019r cyfathrebu i gyd drwy gyfrwng y Gymraeg, ond wrth gwrs mae modd i unrhyw un di-Gymraeg ymuno hefyd. Fel crybwyllwyd eisoes, fe\u2019u cynhelir ar Zwift - felly bydd angen cyfrif ar y meddalwedd hwn, a gyda hynny, tyrbo sy\u2019n gallu cysylltu ag o. Mae nifer o dudalennau gwe i\u2019ch cynghori ar sut i ymuno a sut i gysylltu\u2019r hyn sydd ganddoch chi."}, {"text_idx": "#000007", "text": "Un sylw gafwyd llynnedd oedd mantais cael tyrbo \u2018clyfar\u2019 (smart trainer) - sy\u2019n newid y gwrthiant y gwnewch chi\u2019i deimlo gyda\u2019r graddiant yn y meddalwedd. Dydy hyn ddim yn angenrheidiol o bell ffordd - yn wir, bydd y rhan fwyaf o\u2019r routes dwi\u2019n eu dewis yn rhai gwastad - ond byddai\u2019n sicr yn cyfoethogi\u2019r profiad ar y ddau series finale fyny\u2019r mynyddoedd."}, {"text_idx": "#000008", "text": "Unwaith mae gennych chi\u2019r tyrbo a Zwift, \u2018dech chi bron yn barod i ymuno. Yr unig beth ar o\u0302l yw lawrlwytho ap Zwift Companion i\u2019ch ffo\u0302n neu dabled, mynd i \u2018Find Zwifters\u2019 a chwilio am \u2018Gruffudd (Y Ddwy Olwyn)\u2019. Yna, dilynwch y cyfri hwnnw drwy glicio ar y botwm oren gyda pherson ac arwydd +, ac mi alla i wedyn yrru gwahoddiad i chi. Dyna\u2019r unig ffordd y galla i eich ychwanegu i system \u2018Meetup\u2019 y meddalwedd. Oddi fewn i\u2019r system hwnnw, mae pawb yn aros gyda\u2019i gilydd - neb yn gallu mynd oddi ar y blaen na\u2019r cefn (fe\u2019i elwir yn effaith y band elastig) - a dim ond y bobl yn y \u2018meetup\u2019 y byddwch chi\u2019n gallu ei weld ar eich sgrin."}, {"text_idx": "#000009", "text": "Mi ddylai unrhyw un ymunodd llynedd fod wedi derbyn gwahoddiad eisoes, felly gwiriwch ar yr ap."}, {"text_idx": "#000010", "text": "Ar hyn o bryd, bydd y sesiynau bob nos Fercher rhwng 6.30 a 7.30 (*yn wahanol i 6-7 llynedd) o\u2019r 27ain o Hydref (dydd Mercher yma) tan y 2il o Fawrth, ac eithrio\u2019r 29ain o fis Rhagfyr (saib Nadolig). Mi all hyn newid yn ddibynnol ar farn y rhai sy\u2019n mynychu, ac mae\u2019n debygol y bydd rhywfaint o newid ddiwedd mis Tachwedd am amrywiol resymau."}, {"text_idx": "#000011", "text": "Felly, mawr obeithiaf y gwna i\u2019ch gweld chi un ai nos Fercher yma, neu rywben cyn mis Mawrth. Mi wnaeth nifer fwynhau llynedd - ond mae llwyddiant y sesiynau yn llwyr ddibynnol ar y nifer sy\u2019n dod a faint o gyfathrebu sydd."}, {"text_idx": "#000012", "text": "Ac os y gwnewch chi fwynhau, mae \u2018na sesiwn wych (a\u0302 mymryn mwy o strwythur gan hyfforddwyr cymwys) ar fore Sadwrn am 8 gyda David a Nia o bodlediad Nawr yw\u2019r Awr. Mae\u2019r rhain wedi dechrau ers ddoe, a dwi\u2019n edrych ymlaen at allu ymuno mewn pythefnos. Cysylltwch a\u0302 hwy ar Twitter neu Facebook, neu efo fi ac mi alla i\u2019ch cyfeirio chi atyn nhw."}]